Рекреачна область Снинскы рыбникы окружена Вигорлатскыма Верхами з циклотрасами и туристичныма ходниками. Ту зачинать ся пѣша туристична траса, значена модров значков на популарный Снинскый Камень (1006 м), одкаль мож ити дале ку озеру Морске око (618 м). Снинскый Камень и Морске око суть частьов ареала Вигорлатскый пралѣс, курто званого Вигорлат, записаного року 2007 до свѣтового природного наслѣдства UNESCO в категории Карпатскы буковы пралѣсы и стары буковы лѣсы Германии (Primeval Beech Forests of the Carpathians and the Ancient Beech Forests of Germany). В тых лѣсах суть высше 240-рочны екземплары бука, потребуючы охрану.